**DÔVODOVÁ SPRÁVA**

**A. Všeobecná časť**

Ministerstvo zdravotníctva Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov (ďalej len „návrh nariadenia“) ako iniciatívny materiál, a to s ohľadom najmä na aplikačné problémy príslušných ustanovení zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene   
a doplnení niektorých zákonov v znení neskorších predpisov.

Zámerom predkladaného návrhu nariadenia je rozšírenie verejnej minimálnej siete v oblasti paliatívnej medicíny, a to stanovením normatívu hospicov, mobilných hospicov a ambulancií paliatívnej medicíny, lôžok paliatívnej medicíny v zariadeniach ústavnej zdravotnej starostlivosti a normatívu lekárskych miest pre poskytovateľov špecializovanej ambulantnej starostlivosti v špecializačnom odbore paliatívna medicína. Cieľom tohto návrhu nariadenia je tak zvýšiť dostupnosť paliatívnej zdravotnej starostlivosti pre osoby, ktorých zdravotný stav si to vyžaduje, a to nielen v zdravotníckych zariadeniach, ale najmä   
v prirodzenom domácom alebo v inom komunitnom prostredí, v ktorom sú tieto osoby umiestnené.

Slovenská republika má v porovnaní s vyspelou Európou a susednými krajinami výrazne menej ambulancií paliatívnej medicíny, mobilných a kamenných hospicov, ako aj paliatívnych oddelení. Nízky počet lekárov so špecializáciou v špecializačnom odbore paliatívna medicína a aktuálna priemerná veková štruktúra zdravotníckych pracovníkov naznačujú, že sa problém nedostatku paliatívnej zdravotnej starostlivosti bude v blízkej dobe prehlbovať, a to predovšetkým z dôvodu starnúcej populácie a vysokého dopytu na túto zdravotnú starostlivosť.

Dostupnosť paliatívnej zdravotnej starostlivosti je súčasťou Programového vyhlásenia vlády Slovenskej republiky na obdobie rokov 2021 – 2024 a vyplýva aj z Charty práv pacientov, ktorou je Slovenská republika viazaná. V súčasnosti je na Slovensku nedostatok zdravotníckych zariadení poskytujúcich paliatívnu zdravotnú starostlivosť, v dôsledku čoho   
sa táto starostlivosť stáva nedostupnou pre osoby, ktoré sú na jej poskytovanie odkázané.

Súčasná právna úprava verejnej minimálnej siete pre hospic a mobilný hospic je definovaná v § 8 nariadenia vlády č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov, podľa ktorého verejná minimálna sieť pre hospic a mobilný hospic je ustanovená najmenej jedným hospicom a jedným mobilným hospicom na územie samosprávneho kraja. Takéto poddimenzované nastavenie verejnej minimálnej siete pre hospic a mobilný hospic spôsobuje nedostupnosť paliatívnej zdravotnej starostlivosti v podstate na celom území Slovenska. Početnosť lôžok paliatívnych oddelení v priemere predstavovalo 20 lôžok na kraj, čo je významne pod normou 8 lôžok na 100 000 obyvateľov kraja.

Návrhom nariadenia sa zároveň zaraďuje Nemocnica Malacky do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu do 31. decembra 2023. Tým dôjde k preklenutiu obdobia, kedy začne plnohodnotne pracovať urgentný príjem Nemocnice Bory.

Návrh nariadenia ďalej umožní zaradenie Fakultnej nemocnice Trnava do siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu. Fakultná nemocnica Trnava bola doteraz zaradená do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu. Uvedenou úpravou dôjde k skvalitneniu a rozšíreniu poskytovania zdravotnej starostlivosti na urgentnom príjme.

Návrh nariadenia má negatívny vplyv na rozpočet verejnej správy. Návrh nariadenia nemá vplyv na životné prostredie, vplyv na informatizáciu spoločnosti, manželstvo, rodičovstvo a rodinu a vplyv na služby verejnej správy pre občana. Nepredpokladá sa vplyv na podnikateľské prostredie ani sociálne vplyvy.

Navrhovaná právna úprava je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a je v súlade s právom Európskej únie.